Turtola tuleb välja ühe täiesti uue ja julge teooriaga. Nimelt ei olnud tema arvates 1939 sõlmitud baaside leping niivõrd Nõukogude Liidu poolt Eesti juhtkonnale peale surutud. Teoks sai lihtsalt Laidoneril ja Pätsil juba 1938. aastal tekkinud soov teha idanaabriga koostööd. Turtola sõnul võimaldab ainult tema teooria selgitada Pätsi ja Laidoneri käitumist aastatel 1939 -1940. Paraku on kesisevõitu teooria tõestus. Selleks kasutab Turtola ainult ühte kümme aastat tagasi  Kaupo Deemanti poolt teaduskäibesse toodud dokumenti. See on Soome vasakpoolsest kirjanikust NKVD agendi Hella Wuolijoki ettekanne, milles ta kirjeldab oma kohtumist Jaan Tõnissoniga jaanuaris 1939, kus viimane olevat väitnud, et uurib võimalust Nõukogude Liidult abi saada Saksa agressiooni korral ning tal on selleks Pätsi ja Laidoneri nõusolek. Teised uurijad on pidanud infot kas valeks või veesegamiseks. Näiteks Magnus Ilmjärv "Hääletus alistumises" - seda raamatut refereerib muidu Turtola ohtralt - on  pidanud infot selle tõelevastavuse korral Tõnissoni ärakasutamiseks "poliitilise kamuflaaži eesmärkidel" (lk 566). See on vaid üks näide sellest, kuidas Turtola kasutab teisi uurimusi, kuid jõuab risti vastupidistele järeldustele.